钦定古今图书集成/明伦汇编/官常典/第213卷 > 陆扆
## 钦定古今图书集成/明伦汇编/官常典/第213卷 > 陆扆

按《唐书》本传，扆字详文，宰相贽族孙。客于陕，遂为陕
人。光启二年，从僖宗幸山南，擢进士第，累进翰林学
士、中书舍人。扆工属辞，敏速若注射然，一时书命同
僚自以为不及，昭宗优遇之。帝尝作赋，诏学士皆和，
独扆最先就。帝览之，叹曰：“贞元时，陆贽、吴通元兄弟
善内廷文书，后无继者，今朕得之。”始其举进士时方
迁幸，而六月榜出。至是，每甚暑，他学士辄戏曰：“造榜，
天也。”以讥扆进非其时。累为尚书左丞，封嘉兴县男，
徙户部侍郎、同中书门下平章事。故事，自三省得宰
相有光署钱，留为宴资，学士院未始有至。扆送光院
钱五十万，以荣近司。进中书侍郎，判户部。嗣覃王以
兵伐凤翔，扆谏曰：“国步方安，不宜加兵近辅，必为他
盗所乘，无益也。且亲王而属军事，必有后害。”帝顾军
兴，责扆沮挠，贬峡州刺史，师果败。久之，授工部尚书。
从天子自华州还，以兵部尚书复当国，封吴郡公。天
复初，帝密语韩偓曰：“陆扆、裴贽孰忠于我？”偓曰：“扆等
皆宰相，安有他肠？”帝曰：“外言扆不喜我。复位，元日，易
服奔启夏门，信不？”偓曰：“孰为陛下言此？”曰：“崔引令狐
涣。”偓曰：“设扆如是，亦不足责。且陛下反正，扆素不知
谋，忽闻兵起，欲出奔耳。陛下责其不死难，则可以为
不喜，乃谗言也。”帝遂悟，累兼户部尚书。帝至自凤翔，
大赦天下，诸道皆赐诏，独不及李茂贞。扆曰：“国西，凤
翔为最近，迹其罪，固不可赦。然尚修职贡，朝廷未之
绝，无宜于诏书有以异也。”始，崔引罢相，扆代之，引内
怨望，及是议以为阴有党附，贬沂王傅，分司东都。引
死，复授吏部尚书。从迁洛。柳璨始附朱全忠，谋去朝
廷衣冠有望者，贬扆濮州司户参军，杀之白马驿，年
五十九。扆初名允迪，后改云。